[pic] | EURÓPAI BIZOTTSÁG |

Brüsszel, 2010.3.9.

COM(2010)87 végleges

2008/0198 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján

a fát és fatermékeket piaci forgalomba bocsátó piaci szereplők kötelezettségeinek meghatározásáról szóló európai parlamenti és tanácsi rendelet elfogadására vonatkozó tanácsi álláspontról

2008/0198 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján

a fát és fatermékeket piaci forgalomba bocsátó piaci szereplők kötelezettségeinek meghatározásáról szóló európai parlamenti és tanácsi rendelet elfogadására vonatkozó tanácsi álláspontról

ELőZMÉNYEK

A javaslat Európai Parlamenthez, illetve Tanácshoz történő továbbításának időpontja (COM(2008) 644 – 2008/0198 (COD) dokumentum): | 2008. október 17. |

Az Európai Gazdasági és Szociális Bizottság véleményének kelte: | 2009. október 1. |

A Régiók Bizottsága véleményének kelte: | Nincs vélemény |

Az Európai Parlament (első olvasatban elfogadott) véleményének kelte: | 2009. április 22. |

A módosított javaslat továbbításának időpontja: | […]. |

A Tanács álláspontja elfogadásának időpontja: | 2010. március 1. |

A BIZOTTSÁG JAVASLATÁNAK CÉLJA

A rendelet célja az, hogy minimálisra csökkentse az illegális kitermelésből származó fa uniós piacon történő forgalomba hozatalának kockázatát. Azon az elven alapul, miszerint a piaci szereplőknek kellő gondossággal kell eljárniuk, amikor első alkalommal hoznak forgalomba fát vagy fatermékeket az EU piacán.

ÉSZREVÉTELEK A TANÁCS ÁLLÁSPONTJÁHOZ

Általános megjegyzések

Az Európai Parlament első olvasatban 2009. április 22-én fogadta el álláspontját. A Bizottság az Európai Parlament által első olvasatban elfogadott hetvenöt módosításból harminchetet teljes egészében, részben vagy elvben elfogadott. Ezekben az esetekben úgy ítélte meg, hogy a módosítások pontosították a bizottsági javaslatot vagy javítottak azon, továbbá, hogy összhangban voltak a javaslat általános célkitűzésével.

2010. március 1-jén a Tanács első olvasatban minősített többséggel elfogadta álláspontját, és abban az Európai Parlament által javasolt módosítások közül tizenhetet figyelembe vett.

A Bizottság azokat a módosításokat vettette el, amelyek megváltoztatják a javaslat általános szemléletét vagy elveit és/vagy amelyeket feleslegesnek ítélt meg, illetve amelyek túlmutatnak azon, ami szükséges a rendelet célkitűzésének eléréséhez. E módosítások között szerepelt az illegális kitermelésből származó fára és fatermékekre vonatkozó forgalomba hozatali tilalom bevezetése, a rendelet hatályának kiterjesztése a fa szállítási láncában részt vevő összes piaci szereplőre, továbbá a nyomon követhetőségre vonatkozó rendelkezések és a címkézési követelményeket bevezető módosítások.

A Bizottság úgy ítéli meg, hogy a Tanács álláspontja nem változtatja meg a javaslat szemléletét vagy céljait, ezért azt jelenlegi formájában támogathatónak tartja.

Részletes megjegyzések

A Bizottság által elfogadott, a tanácsi álláspontban teljes egészében, részben vagy elviekben érvényre jutó parlamenti módosítások

Elviekben elfogadásra került és bekerült a megfelelő cikkek szövegébe a 22., 29., 47 . és 72. módosítás, melyek értelmében különös figyelmet kell fordítani arra, hogy a rendelet milyen hatással lesz a kis- és középvállalkozásokra. A szöveg így kimondja, hogy a rendelet felülvizsgálata során különös figyelmet kell fordítani a kis- és középvállalkozásokat érintő adminisztratív következményekre. E cikkek továbbá kimondják, hogy a felhatalmazáson alapuló jogi aktusok nem idézhetnek elő aránytalan terhet a piaci szereplők számára. A Bizottság nyilatkozatot tett (lásd melléklet), amelyben vállalta, hogy igyekszik megkönnyíteni a piaci szereplők számára e rendelet követelményeinek betartását, különösen figyelembe véve a kis- és középvállalkozások/a kis- és középméretű piaci szereplők helyzetét. A 44. módosítás, amely a kellő gondosság elvén alapuló rendszerről szóló cikkbe további információkat illeszt, részben elfogadásra került, és a cikket ennek megfelelően módosították. Az 51. módosítás, amely összeférhetetlenségi záradék felvételét javasolja az ellenőrző szervezetekkel szemben támasztott követelmények közé, elfogadásra került. A 64. módosítás, amely azt pontosítja, hogy a rendelet végrehajtásáért felelős illetékes hatóságok jegyzékét milyen módon tegyék közzé, szintén elfogadásra került.

A Bizottság által elutasított, a tanácsi álláspontban azonban teljes egészében, részben vagy elviekben érvényre jutó parlamenti módosítások

A Tanács elfogadta a rendelet hatályára vonatkozó 21. és 32. módosítást, amelyek előírják, hogy az olyan fa és fatermékek, amelyekre kötelező fenntarthatósági kritériumok vonatkoznak, nem zárhatók ki a rendelet alkalmazásából. A bizottsági javaslat az ilyen termékek tekintetében mentességet állapított meg, és a Bizottság e módosításokat nem fogadta el arra hivatkozva, hogy nem konzisztensek a megújuló energiára vonatkozó uniós politikával. A Tanács a parlamenti állásponthoz hasonló álláspontot képvisel e témában. A Bizottság a teljes tanácsi álláspont ismeretében most már elfogadhatónak tartja e változtatást, különösen a kockázati kritériumok részletesebb meghatározására tekintettel. A vonatkozó jogszabályokról szóló 38. módosítást elvetette a Bizottság, mivel az a figyelembe veendő jogszabályok körét túl nagy mértékben bővítette volna ki. A Tanács azonban részben elfogadta a módosítást, aminek következtében a bizottsági javaslatban szereplő fogalommeghatározás kibővítésre került. A Bizottság egyetért ezzel a korlátozottabb kibővítéssel. Az ellenőrző szervezetek Bizottság általi elismeréséről szóló 51–56. módosítások részben elfogadásra kerültek. A Bizottság azért vetette el ezeket a módosításokat, mert azok ellentétesek voltak a szubszidiaritás elvével. A Bizottság mindazonáltal egyetért azzal, hogy az olyan ellenőrző szervezetek elismerését, amelyek több tagállamban kívánnak tevékenységet folytatni, a Bizottság végezze. A 61. módosítás, amely kimondja, hogy az ellenőrzésekről készült nyilvántartást elérhetővé kell tenni, csak részben került elfogadásra, tekintettel arra, hogy a bizottsági javaslat az ellenőrzésekről készült nyilvántartás összefoglalásának nyilvánosságra hozását irányozta elő.

A Bizottság által teljes egészében, részben vagy elvben elfogadott, de a tanácsi álláspontban nem szereplő parlamenti módosítások

Számos, elsősorban a preambulumbekezdésekkel kapcsolatos módosítást elvben elfogadott a Bizottság. E módosítások az erdei környezetre, a biológiai sokféleségre, az erdei ökoszisztémákra és a fenntartható erdőgazdálkodásra vonatkoztak (1–8., 9–11., 14. módosítások). E módosításokat a Tanács szükségtelennek ítélte, ezért nem kerültek bele a tanácsi álláspontba.

A Bizottság és a Tanács által elutasított, és a tanácsi álláspontban nem szereplő parlamenti módosítások

Azokat a parlamenti módosításokat, amelyek jelentősen eltérnek a bizottsági javaslat alapjául szolgáló eredeti elgondolásától, nem fogadta el a Bizottság, és ezek nem kaptak helyet a tanácsi álláspontban sem. E módosítások főként az alábbi témákat érintik: az illegális kitermelésből származó fára és fatermékekre vonatkozó forgalomba hozatali tilalom bevezetése ( 42. és 43 . módosítás); a rendelet hatályának kiterjesztése az első alkalommal fát és fatermékeket forgalomba hozó piaci szereplőkön túl a fa szállítási láncában részt vevő összes piaci szereplőre ( 15., 31., 33–35. módosítások) és az ehhez kapcsolódó nyomon követhetőség fogalma ( 41. módosítás); annak a követelménynek a bevezetése, miszerint a fatermékeket címkével kell ellátni, amelyen fel kell tüntetni, hogy azok milyen forrásból származnak ( 20. és 50. módosítás) és végül az ellenőrző szervezetekkel szemben támasztott követelményekről szóló 51–53. módosítás túlnyomó része.

A Tanács további változtatásai a javaslathoz képest

A Tanács a Bizottság javaslatában a következő főbb változtatásokat javasolta:

A „fa és fatermékek” fogalommeghatározása: a Tanács módosította a fogalommeghatározást annak tisztázására, hogy a korábban már forgalomba hozott fából vagy fatermékből származó fatermékekre az nem vonatkozik. A Bizottság támogatja ezeket a módosításokat, mivel azok megfelelnek a bizottsági javaslat szellemének. A Bizottság támogatja továbbá az újrahasznosított fatermékek kizárását, és szándékában áll megvizsgálni alternatív megfogalmazásokat az újrahasznosított fatermékek fogalommeghatározása tekintetében.

A „forgalomba hozatal” fogalommeghatározása: módosításra került oly módon, hogy a távollevők között kötött szerződések esetén a fogyasztók védelméről szóló, 1997. május 20-i 97/7/EK európai parlamenti és tanácsi irányelv re való utalással a meghatározás vonatkozzon a távközlő eszközök útján történő forgalmazásra is.

Az „alkalmazandó jogszabályok” fogalommeghatározása: kiegészítésre került annak érdekében, hogy jobban összhangban legyen a FLEGT ÖPM-ekben (az erdészeti jogszabályok végrehajtása, az erdészeti irányítás és az erdészeti termékek kereskedelme (Forest Law Enforcement, Governance and Trade – FLEGT) terén kötött önkéntes partnerségi megállapodásokban (VPA – Voluntary Partnership Agreement)) használt fogalommeghatározással, és így már magában foglal erdészettel kapcsolatos környezetvédelmi vonatkozású jogszabályokat, az erdészeti ágazatot érintő kereskedelmi és vámjogszabályokat, illetve tartalmazza a harmadik felek törvényes használati jogát. A Bizottságnak nincs ellenvetése e módosítással kapcsolatban, mivel azt a bizottsági javaslat továbbfejlesztett változatának tekinti, és mivel az nem tartalmaz a parlamenti módosításokban megtalálható néhány olyan problematikus elemet, mint a vonatkozó nemzetközi jogszabályok, vagy olyan szociális jogszabályok, mint a munkaügyi jogszabályok felvétele az alkalmazandó jogszabályok körébe.

A kellő gondosság elvén alapuló rendszer: az eredeti bizottsági javaslat átdolgozásra került, de a Bizottság támogatja e módosítást, mivel az pontosabban körülírja a kellő gondosság elvén alapuló rendszer három fő elemét, nevezetesen a bizonyos információkhoz való hozzáférést, a kockázatértékelést és a kockázatcsökkentést.

A Tanács négy olyan kockázatértékelési kritériumot sorolt fel, amelyek kiegészíthetők felhatalmazáson alapuló jogi aktusokkal. Bevezette továbbá az elhanyagolható kockázat fogalmát.

Ellenőrző szervezetek: a Tanács megkülönböztette a csak egy, illetve a több tagállamban működni szándékozó ellenőrző szervezeteket. A Tanács úgy véli, hogy a több tagállamban is tevékenységet végző szervezeteket a Bizottságnak, míg a kizárólag egy tagállamban tevékenységet végző ellenőrző szervezeteket az érintett tagállam illetékes hatóságának kell elismernie. A Bizottság elfogadhatónak találja a tanácsi módosításokat, mivel azok nem mondanak ellent a szubszidiaritás elvének, és egyetért azzal, hogy a Bizottságnak kell elismernie a több tagállamban működni szándékozó ellenőrző szervezeteket. A bizottsági javaslathoz fűzött egyik további változtatás azt írja elő, hogy a piaci szereplők súlyos vagy ismételt mulasztása esetén az ellenőrző szervezeteknek kötelező értesíteniük az illetékes hatóságokat. A Bizottság szívesebben venné, ha ez a rendelkezés nem képezné részét a rendeletnek, továbbá már korábban is aggodalmát fejezte ki a Parlament javaslatai kapcsán kiadott közleményében amiatt, hogy egy ilyen rendelkezés a szakmai titoktartás megsértéséhez vezethet, különösen a magánszektorbeli szervezetek esetében, továbbá, hogy a piaci szereplők és az ellenőrző szervezetek közötti kapcsolat hatékonyságának csökkenését eredményezheti. Mindazonáltal, annak fényében, hogy a Tanács a súlyos vagy ismételt mulasztás eseteire korlátozza az értesítési kötelezettséget, a Bizottság nem ellenzi ezt a módosítást.

Ellenőrzések: a Tanács 10 évről 5 évre csökkentette azt az időtartamot, amíg az ellenőrzésekről készült nyilvántartást meg kell őrizni. A Tanács rendelkezett arról, hogy az ellenőrzésekről szóló információkat bármely kérelmező számára hozzáférhetővé kell tenni a környezeti információkhoz való nyilvános hozzáférésről szóló, 2003. január 28-i 2003/4/EK európai parlamenti és tanácsi irányelvvel összhangban, miközben a bizottsági javaslat csak a nyilvántartás összefoglalásának nyilvánosságra hozatalát irányozta elő. A Bizottság elfogadhatónak találja ezeket a módosításokat.

Másodlagos jogalkotás: a bizottsági javaslat komitológiára vonatkozó rendelkezései a Lisszaboni Szerződés hatálybalépése fényében felülvizsgálatra kerültek. A Bizottság elfogadhatónak találja a Tanács döntését arról, hogy mely rendelkezéseket kell módosítani vagy kiegészíteni felhatalmazáson alapuló jogi aktusok által, és melyek azok, amelyek esetében végrehajtó intézkedéseket kell elfogadni az egységes végrehajtás biztosítása érdekében. A Bizottságnak azonban komoly kétségei vannak bizonyos rendelkezések szövegezésével kapcsolatban, így különösen azon preambulumbekezdés esetében, amely kimondja, hogy a Bizottság „az előkészítés során az Európai Unió működéséről szóló szerződés 290. cikkének végrehajtásáról szóló, 2009. december 9-i … közleménnyel összhangban konzultáljon szakértőkkel”, mely kapcsán a Bizottság (a mellékletben foglaltaknak megfelelően) nyilatkozatot tett a tanácsi jegyzőkönyvben.

Termékkör: a Tanács számos módosítást vezetett be a termékkör kapcsán, nevezetesen a kötelező fenntarthatósági kritériumok alá tartozó fa és fatermékek és a 4409 KN kód alá tartozó termékek felvételét. A rendelet hatálya alá tartozó termékek köréből kivette a kizárólag valamely más termék megtámasztására, védelmére vagy szállítására szolgáló csomagolóanyagot, továbbá az újrahasznosított fából készült fatermékeket. A Bizottság elfogadja ezeket a módosításokat. Előfordulhat, hogy a második olvasat során a Bizottság kisebb technikai kiigazításokat fog javasolni a melléklettel kapcsolatban elsősorban annak biztosítására, hogy az összeegyeztethető legyen a Kombinált Nómenklatúra legutolsó változatával (a 2658/87/EGK tanácsi rendelet I. melléklete). Amint az leírásra került a mellékletben található nyilatkozatban, a Bizottság fontolóra veszi, hogy a jövőben felvegye a terméklistára a Kombinált Nómenklatúra (a 2658/87/EGK tanácsi rendelet I. melléklete) 49. fejezete alá tartozó termékeket.

Alkalmazás: A Bizottság azt javasolta, hogy a rendelet alkalmazása 24 hónappal a hatálybalépése után kezdődjék. A Tanács ezt az időtartamot 6 hónappal meghosszabbította. Ez a módosítás elfogadható a Bizottság számára, mivel lehetővé teszi, hogy a felhatalmazáson alapuló és a végrehajtási jogi aktusok kidolgozása során a Bizottság teljes értékű konzultációt folytasson az érdekelt felekkel.

KÖVETKEZTETÉS

A Tanács által végrehajtott módosítások összhangban vannak azzal a célkitűzéssel, hogy az illegális kitermelésből származó fa és az ilyen fából származó fatermékek forgalomba hozatalának kockázatát minimálisra csökkentsék. A módosítások a Bizottság javaslatára épülnek. A Tanács álláspontja ezért a Bizottság számára elfogadható.

MELLÉKLET

A Bizottság nyilatkozatai

1) A 12. és 18. cikkel kapcsolatban a Bizottság vállalja, hogy értékelést nyújt be az EU Vámkódexének 49. fejezete szerinti termékek jelenlegi uniós gazdasági és kereskedelmi helyzetéről, megfontolandó azok esetleges felvételét az e rendelet mellékletében található terméklistára.

A Bizottság törekszik továbbá megkönnyíteni a piaci szereplők számára az e rendelet szerinti követelmények betartását, különösképpen figyelembe véve a kis- és középvállalkozások/a kis- és középméretű piaci szereplők helyzetét.

2) A Bizottság üdvözli a fa és a fatermékek forgalomba hozataláról szóló rendelettel kapcsolatban a Tanácsban elért megállapodást.

Ezzel összefüggésben a Bizottság tudomásul veszi a felhatalmazáson alapuló jogi aktusok előkészítő szakaszában folytatott szakértői konzultációra vonatkozó új (24) preambulumbekezdést. A Bizottság véleménye szerint a szakértői csoportok nem tölthetnek be hivatalos intézményi szerepet. Ezért nem illeszthetők be az alap-jogiaktusokba azon rendelkezések, amelyek a szakértőknek a felhatalmazáson alapuló jogi aktusok előkészítésébe történő bevonására vonatkoznak. A Bizottság e tekintetben hivatkozik 2009. december 9-i közleményére.

A Bizottság a jogalkotási folyamat előrehaladásának lehetővé tétele és e rendelet kellő időben való elfogadása érdekében nem ellenzi majd a Tanács közös álláspontjának elfogadását, mivel az elért kompromisszum lényege összességében megfelel a javaslat célkitűzéseinek. A Bizottság fenntartja azt a jogát, hogy a második olvasatban visszatérjen az említett preambulumbekezdésre, figyelembe véve az Európai Parlament e kérdéssel kapcsolatos álláspontját is.